ོག་པ་ལ་ཐེ་ཚོམ་ཟ་བ་ལ་སོགས་པ་ནི་དཔེར་ན་དྲང་སྲོང་སེར་སྐྱ་ལ་སོགས་པ་ནི་ཆོས་ཅན།ཐམས་ཅད་མཁྱེན་པ་མ་ཡིན་པའམ་ཡིད་ཆེས་པ་ཉེས་པ་ཆགས་སོགས་ཟད་པ་མ་ཡིན་ཏེ།ཐམས་ཅད་མཁྱེན་པ་ཉིད་དང་འདོད་ཆགས་དང་བྲལ་བའི་རྟགས་སུ་གྱུར་པ་སྐར་མའི་རྒྱུ་མཚན་ལ་སོགས་པའི་མན་ངག་སྐར་མའི་དཔྱད་ཤེས་པའི་ཚད་མ་ཕུལ་དུ་ཕྱིན་པ་སྟོན་པའི་བསྟན་བཅོས་བརྩམས་ནས་བསྟན་པ་མེད་པ་ཉིད་ཀྱི་ཕྱིར་རོ།།ཞེས་བྱ་བ་ལྟ་བུའོ།།འོག་ནས་འཆད་པར་འགྱུར་བའི་དཔེ་གཏན་ཚིགས་འདིའི་བསྒྲུབ་པར་བྱ་བའི་ཆོས་ལས་ལྡོག་པ་ལ་ཐེ་ཚོམ་ཟ་བ་ཡིན་ཏེ།ཀུན་མཁྱེན་དང་ཆགས་བྲལ་ལས་ལོག་མ་ལོག་ཐེ་ཚོམ་ཟ་བའི་ཕྱིར་རོ།།འདིར་ཆོས་མི་མཐུན་དཔེ་ནི་གང་ཞིག་ཐམས་ཅད་མཁྱེན་པའི་འདོད་ཆགས་དང་བྲལ་བ་གང་ཡིན་པ་དེས་ནི་སྐར་མའི་དཔྱད་ཤེས་པ་ལ་སོགས་པ་སྟོན་པའི་བསྟན་བཅོས་བརྩམས་ནས་བསྟན་པས་ཁྱབ་སྟེ།དཔེར་ན་གཅེར་བུ་པའི་སྟོན་པ་ཁྱུ་མཆོག་དང་སྡོད་རིས་ལ་སོགས་པ་ལྟ་བུ་སྟེ།ཆོས་མི་མཐུན་པའི་དཔེ་ལས་བསྒྲུབ་བྱའི་ཆོས་ལས་ལྡོག་པ་ལ་ཐེ་ཚོམ་ཟ་བའི་དཔེ་ལྟར་སྣང་ཡིན་ཏེ།དེ་སྒྲུབ་ཀྱི་མི་མཐུན་དཔེར་བཀོད་པ་གང་ཞིག་བསྒྲུབ་པར་བྱ་བའི་ཆོས་ཐམས་ཅད་མཁྱེན་པ་ཉིད་མ་ཡིན་པ་དང་།ཡིད་ཆེས་པ་མ་ཡིན་པ་གཉིས་ལས་ལྡོག་པ་ལ་ཐེ་ཚོམ་ཟ་བ་ཡིན་པའི་ཕྱིར་རོ།།སྦྱོར་བ་ཕྱི་མ་ནི་གཏན་ཚིགས་སྔ་མའི་མི་མཐུན་དཔེ་བཀོད་པ་ཡིན་ལ།གཏན་ཚིགས་ནི་སྔ་མ་ཡིན་ཏེ།དྲང་སྲོང་སེར་སྐྱ་ཆོས་ཅན།ཐམས་ཅད་མཁྱེན་པ་དང་ཆགས་བྲལ་མ་ཡིན་ཏེ།སྐར་མ་ཤེས་པའི་བསྟན་བཅོས་མ་བརྩམས་པའི་ཕྱིར་ཞེས་པ་སྟེ་རྟགས་དང་དགག་བྱའི་ཆོས་ལ་འགལ་བ་ཅུང་ཟད་ཀྱང་མེད་པས་གཏན་ཚིགས་ཡང་དག་ཏུ་མི་རུང་ཞིང་མི་མཐུན་དཔེ་བསྒྲུབ་བྱའི་ཆོས་ལས་ལྡོག་པ་ལ་ཐེ་ཚོམ་ཟ་བའི་ཕྱིར་ཡང་མི་རུང་ངོ་།།སྒྲུབ་པར་བྱེད་པ་ལས་ལྡོག་པ་ལ་ཐེ་ཚོམ་ཟ་བ་ནི་དཔེར་ན་ངེས་བརྗོད་ཀྱི་རིག་བྱེད་དང་།སྙན་ངག་གི་རིག་བྱེད་དང་།མཆོད་སྦྱིན་ཅན་གྱི་རིག་བྱེད་དང་།རིག་བྱེད་གསུམ་རིག་པའི་བྲམ་ཟེས་ནི་ཆོས་ཅན།སེར་སྐྱ་ལ་སོགས་པའི་མི་འགའ་ཞིག་གིས་བརྗོད་པར་འདོད་པའི་ཚིག་ཚད་མར་གཟུང་བར་མི་བྱ་སྟེ།སེར་སྐྱ་སོགས་འདོད་ཆགས་ལ་སོགས་པ་དང་ལྡན་པའི་ཕྱིར་རོ།།ཞེས་བྱ་བ་ལྟ་བུའོ།།འདིར་གཏན་ཚིགས་དེ་ལྡོག་པ་སྟོན་པའི་ཆོས་མི་མཐུན་པའི་དཔེ་ནི་གང་གི་ཚིག་གསུམ་རིག་པའི་བྲམ་ཟེས་ཚད་མར་གཟུང་བར་བྱ་བ་གང་ཡིན་པ་དེ་ནི་འདོད་ཆགས་ལ་སོགས་པ་དང་མི་ལྡན་ཏེ།དཔེར་ན་དྲང་སྲོང་གོའུ་ཏ་མ་དང་དྲང་སྲོང་རྒྱལ་བ་ལ་སོགས་པ་ལྟ་བུ་ཀཱ་མཱ་ཤ་ལ་སོགས་པའི་སྐར་མ་ཤེས་པའི་བསྟན་བཅོས་རྣམས་བྱེད་པ་ལྟ་བུའོ།།གོའུ་ཏ་མ་ནི་དྲང་སྲོང་ཡིད་ལས་བྱུང་བའོ།།གོའུ་ཏ་མ་ལ་སོགས་པས་བསྒྲུབ་པའི་ཆོས་གཏན་ཚིགས་འདོད་ཆགས་ལ་སོགས་པ་དང་ལྡན་པ་ལྡོག་པ་ལ་ཐེ་ཚོམ་ཟ་བ་ཡིན་ནོ།།མི་མཐུན་དཔེ་ལྟར་སྣང་ཡིན་ཏེ།མི་མཐུན་དཔེར་བཀོད་པ་གང་ཞིག་གཏན་ཚིགས་ཆགས་ལྡན་ལས་ལོག་མ་ལོག་ཐེ་ཚོམ་ཟ་བའི་ཕྱིར་རོ།།རྟགས་ཆོས་གཉིས་ཀ་ལྡོག་པ་ལ་ཐེ་ཚོམ་ཟ་བ་རྩ་བའི་གཏན་ཚིགས་ནི་དཔེར་ན་སེར་སྐྱ་ལ་སོགས་པ་ནི་ཆོས་ཅན།འདོད་ཆགས་དང་བྲལ་བ་མ་ཡིན་ཏེ།ཐོག་མར་ཐོབ་པ་བདག་གིར་བྱེད་པ་ཡོངས་སུ་འཛིན་པ་དང་།དེའི་རྗེས་སུ་ལྡོག་པར་སྲེད་པ་ཀུན་ཏུ་འཛིན་པ་དང་ལྡན་པའི་ཕྱིར་ཞེས་བྱ་བ་ལྟ་བུའོ།།འདིར་དེའི་ཆོས་མཐུན་པའི་དཔེ་ནི་གང་ཞིག་འདོད་ཆགས་དང་བྲལ་བ་དེ་ནི་ཡོངས་སུ་འཛིན་པ་དང་།ཀུན་ཏུ་འཛིན་པ་མེད་དེ།དཔེར་ན་ཁྱུ་མཆོག་ལ་སོགས་པ་ལྟ་བུ་སྟེ།ཁྱུ་མཆོག་ནི་བྱིན་པ་ན་ཅུང་ཟད་ཀྱང་མི་ལེན་པས་ཡོངས་སུ་འཛིན་པ་མེད།དེ་མེད་པས་ཀུན་ཏུ་འཛིན་པ་ཡང་མེད་དོ།།བསྒྲུབ་པར་བྱ་བའི་ཆོས་འདོད་ཆགས་དང་བྲལ་བ་མ་ཡིན་པ་ཉིད་དང་།བསྒྲུབས་པའི་ཆོས་རྟགས་ཡོངས་སུ་འཛིན་པ་དང་།ཀུན་ཏུ་འཛིན་པ་དག་མི་མཐུན་དཔེ་ཁྱུ་མཆོག་ལ་སོགས་པ་ལས་ལྡོག་པ་ལ་ཐེ་ཚོམ་ཟ་བ་ཡིན་ནོ།།རྟགས་དེའི་མི་མཐུན་དཔེ་ལྟར་སྣང་ཡིན་ཏེ་མི་མཐུན་དཔེར་བཀོད་པ་གང་ཞིག་རྟགས་ཆོས་གཉིས་ཀ་ལས་ལྡོག་པ་ལ་ཐེ་ཚོམ་ཟ་བའི་ཕྱིར་རོ།།དཔེར་ན་རྟག་ན་མ་བྱས་པས་ཁྱབ།དཔེར་ན་འདུས་མ་བྱས་པའི་ནམ་མཁའ་བཞིན་ཞེས་པའི་མི་མཐུན་དཔེ་བྱས་མི་རྟག་ལས་ལོག་མ་ལོག་དཔྱོད་པ་ལྟར་ཤེས་པར་བྱའོ།།གསུམ་པ་ལ།ལྡོག་པའི་ཁྱབ་པ་གཏན་མེད་པ་ནི་དཔེར་ན་ངག་སྨྲ་བའི་སྐྱེས་བུ་ཕ་རོལ་པོ་ཆོས་ཅན།འདོད་ཆགས་དང་བྲལ་བ་མ་ཡིན་ཏེ།ངག་སྨྲ་བའི་ཕྱིར་ཞེས་པ་ལྟ་བུའོ།།དེའི་མི་མཐུན་དཔེ་སྟོན་པ་ནི།གང་ལ་འདོད་ཆགས་དང་མ་བྲལ་བ་ཉིད་མེད་པ་དེ་ནི་ངག་སྨྲ་བ་མ་ཡིན་ཏེ།དཔེར་ན་རྡོའི་དུམ་བུ་བཞིན་ཞེས་བྱ་བ་ལྟ་བུ་སྟེ།གལ་ཏེ་རྡོའི་དུམ་བུ་ལས་ཆགས་ལྡན་དང་ངག་སྨྲ་བ་གཉིས་ཀ་ལྡོག་པ་ཡིན་མོད་ཀྱི་འོན་ཀྱང་ལྡོག་པའི་ཁྱབ་པ་མེད་པ་ཡིན་ནོ།།རྟགས་ཆོས་གཉིས་མེད་ཀྱང་འདོད་ཆགས་དང་བྲལ་བ་ཐམས་ཅད་སྨྲ་བ་མ་ཡིན་ཞེས་བྱ་བར་ཆགས་པ་ལོག་སྟོབས་ཀྱིས་ངག་སྨྲ་བ་ལྡོོག་པས་ཁྱབ་པར་ལྡོག་པ་མ་གྲུབ་པའི་ཕྱིར།རྡོའི་དུམ་བུ་ཆོས་ཅན།གཏན་ཚིགས་དེའི་ལྡོག་ཁྱབ་ཡོད་མེད་ཀྱི་མི་མཐུན་དཔེ་ལྟར་སྣང་ཡིན་ཏེ།དེའི་མི་མཐུན་དཔེར་བཀོད་པ་གང་ཞིག་རྟགས་ཆོས་གཉིས་མེད་པ་ཙམ་ཞིག་བསྟན་ཡང་ལྡོག་ཁྱབ་མེད་པས་མ་བསྟན་པའི་ཕྱིར།ལྡོག་པའི་ཁྱབ་པ་ཡོད་ཀྱང་རབ་ཏུ་མ་བསྟན་པ་ནི་བྱས་པས་སྒྲ་མི་རྟག་པར་སྒྲུབ་པའི་ཆོས་མི་མཐུན་པ་དཔེར་ན།སྒྲ་ནི་བྱས་པའི་ཕྱིར་མི་རྟག་པ་སྟེ།དཔེར་ན་འདུས་མ་བྱས་ཀྱི་ནམ་མཁའ་བཞིན་ནོ་ཞེས་བྱ་བ་ལྟ་བུའོ།།སྦྱོར་བ་དེས་ནི་རྩ་བའི་གཏན་ཚིགས་བསྟན་པ་ཡིན་གྱི།ལྡོག་ཁྱབ་ཡོད་ཀྱང་མ་བསྟན་པའི་དཔེ་ནི།སྒྲ་ནི་མ་བྱས་པའི་ཕྱིར་རྟག་པ་སྟེ་དཔེར་ན།ནམ་མཁའ་བཞིན་ཞེས་བྱའོ།།ལྡོག་པ་ཕྱིན་ཅི་ལོག་པ་ནི་དཔེར་ན།གང་མ་བྱས་པ་དེ་ནི་རྟག་པ་ཡིན་ཏེ།དཔེར་ན་འདུས་མ་བྱས་ཀྱི་ནམ་མཁའ་བཞིན་ཞེས་བྱ་བ་ལྟ་བུའོ།།དཔེ་དེ་ནི་ཆོས་མི་མཐུན་དཔེ་ལྟར་སྣང་ཡིན་ཏེ་མི་མཐུན་དཔེར་བཀོད་པ་གང་ཞིག་སྔ་མས་ལྡོག་ཁྱབ་ཡོད་ཀྱང་མ་བསྟན་པ་དང་།ཕྱི་མས་ལྡོག་པ་ཕྱིན་ཅི་ལོག་ཏུ་བསྟན་པའི་ཕྱིར་རོ།།རྟག་ན་མ་བྱས་པས་ཁྱབ་ཅེས་པ་ལས་ལོག་ནས་བསྟན་པའོ།།གཞན་དོན་རྗེས་དཔག་ལྟར་སྣང་འདི་དག་ནི།རྒོལ་བ་དཔྱད་པ་མ་དག་པས་ཁ་ཅིག་དོན་སྐྱོན་མ་ཞུགས་ཀྱང་སྒྲ་ལོག་པར་སྦྱར་བ་ཡིན་ལ།ཕལ་ཆེར་དོན་སྐྱོན་དང་།སྒྲའི་སྐྱོན་གཉིས་ཀ་དང་བཅས་པས་དཔེ་བཅོ་བརྒྱད་པོ་དེ་རྣམས་ནི་དཔེ་ལྟར་སྣང་བར་ཤེས་པར་བྱའོ།།གསུམ་པ་དོན་བསྡུ་བ་ནི།དཔེ་ཡང་དག་ཡིན་ན་རྗེས་སུ་འགྲོ་ལྡོག་གི་ཁྱབ་པ་སྒྲ་བློ་དོན་གསུམ་གྱི་སྐྱོན་གསུམ་དང་བྲལ་བ་སྟོན་ནུས་པར་བཤད་པའི་དོན་གྱི་དབང་གིས་སྔར་བཤད་པའི་དཔེ་དེ་རྣམས་དཔེ་ཡང་དག་ཡིན་པ་གསལ་བར་རིག་པར་བྱའོ།།དཔེ་ལྟར་སྣང་བ་དེ་དག་གི་ནི་གཏན་ཚིགས་ཀྱི་སྤྱིའི་མཚན་ཉིད་མཐུན་པའི་ཕྱོགས་ཁོ་ན་ལ་ཡོད་པའི་རྗེས་ཁྱབ་དང་།མི་མཐུན་པའི་ཕྱོགས་ཐམས་ཅད་ལ་མེད་པ་ཉིད་ངེས་པ་ཉིད་དམ་བྱེ་བྲག་གི་མཚན་ཉིད་འབྲས་རང་གི་རྟགས་ཀྱི་རྗེས་སུ་འགྲོ་ལྡོག་གི་ཁྱབ་པ་བསྟན་པར་མི་ནུས་པ་དེའི་ཕྱིར།དཔེ་ལྟར་སྣང་བ་དེ་དག་ལ་བརྟེན་ནས་སྤྱིའི་མཚན་ཉིད་ཁོང་དུ་ཆུད་མི་ནུས་ཀྱང་།བྱེ་བྲག་གི་མཚན་ཉིད་ཁོང་དུ་ཆུད་ནུས་པ་མ་ཡིན་ནམ་ཞེ་ན།མ་ཡིན་ཏེ།བརྗོད་པ་ཕྱིན་ཅི་ལོག་ཙམ་གྱིས་ཀྱང་ཕ་རོལ་པོའི་དོན་ངེས་པ་ལ་གེགས་བྱེད་པའི་ཕྱིར་རོ།།གཉིས་པ་མཐའ་གཅིག་ཏུ་འཛིན་པའི་ལོག་རྟོག་སེལ་བྱེད་སུན་འབྱིན་བཤད་པ་ལ་གཉིས།སུན་འབྱིན་ཡང་དག་དང་།སུན་འབྱིན་ལྟར་སྣང་ངོ་།།དང་པོ་ནི།སྔར་བཤད་པའི་སྒྲུབ་ངག་གི་ཡན་ལག་མ་ཚང་བ་ཉིད་དང་ལ་སོགས་པས་མ་གྲུབ་པ་དང་།འགལ་བ་དང་མ་ངེས་པ་བསྟན་པ་ལ་ཕྱོགས་ཆོས་མ་གྲུབ་པ་སོགས་ཀྱི་ལན་ཕྱི་རྒོལ་གྱིས་སྨྲ་བ་ནི་སུན་འབྱིན་པ་དག་ཡིན་ནོ།།དེ་ལ་སྒྲུབ་ངག་ནི་རྒོལ་བའི་རྟེན་ཅན་དང་།སུན་འབྱིན་ནི་ཕྱི་རྒོལ་གྱི་རྟེན་ཅན་ཡིན་ལ།དེ་ཡང་རྒོལ་བས་སྒྲུབ་བྱེད་ཡང་དག་འགོད་པར་ཁས་བླངས་ནས་སྒྲུབ་ངག་ཡན་ལག་མ་ཚང་བ་བརྗོད་པ་དང་།འགལ་མ་ངེས་མ་གྲུབ་པའི་གཏན་ཚིགས་བཀོད་པ་ནི་ཕྱི་རྒོལ་གྱིས་འདི་ནི་འགལ་བའོ།།འདི་ནི་མ་ངེས་པའོ་ཞེས་སོགས་སྐྱོན་ལ་སྐྱོན་དུ་བརྗོད་པ་ནི་རྒོལ་བའི་མངོན་པར་འདོད་པའི་དོན་འགྲུབ་པའི་གེགས་བྱེད་པས་སུན་འབྱིན་ཡང་དག་ཡིན་ནོ།།རྒོལ་བའི་འདོད་ཡུལ་ཕྱིན་ཅི་ལོག་ཏུ་བྱེད་ནུས་པ་ཁོ་ན་སུན་འབྱིན་དུ་འགྱུར་བ་མ་ཡིན་ནམ་ཞེ་ན།མ་ཡིན་ཏེ།རྒོལ་བའི་འདོད་པ་མ་གྲུབ་པ་བྱས་པ་ཙམ་གྱིས་ཀྱང་སུན་འབྱིན་དུ་འགྱུར་བའི་ཕྱིར་རོ།།ཡང་ན་རྒོལ་བ་རང་གི་འདོད་པའི་དོན་གཞན་གྱིས་ངེས་པར་བྱེད་འདོད་པ་ལ་ངེས་པ་མེད་པར་བྱས་པས་ཕྱིན་ཅི་ལོག་ཏུ་བྱས་པ་ཞེས་ཀྱང་བྱའོ།།སྔར་བཤད་པ་ལྟར་བསྒྲུབ་པའི་སྐྱོན་མ་ཚང་བ་དང་འགལ་བ་ལ་སོགས་པ་སྨོས་པ་གང་དག་ཡིན་པ་དེ་དག་ཕྱི་རྒོལ་གྱི་སྐྱོན་དུ་བརྗོད་པ་ནི་སུན་འབྱིན་པ་ཡིན་ཏེ།དེས་ཕ་རོལ་པོ་རྒོལ་བའི་འདོད་པའི་དོན་འགྲུབ་པ་ལ་གེགས་བྱེད་པའི་ཕྱིར་རོ།།དཔེའི་སྐྱོན་བརྗོད་པ་ཡང་སུན་འབྱིན་དུ་འདུས་པ་ཡིན་ནོ།།སློབ་དཔོན་དུལ་བ་ལྷས་ཚིག་གང་གིས་སྐྱོན་རྣམས་སྒྲོགས་པར་བྱེད་པ་དེ་ནི་སུན་འབྱིན་པ་ཞེས་བྱའོ་ཞེས་བཤད་དོ།།གཉིས་པ་ནི།སུན་འབྱིན་པ་ལྟར་སྣང་བ་ནི་སྐྱོན་མ་ཡིན་པ་ལ་སྐྱོན་དུ་བརྗོད་པའི་ལྟག་ཆོད་རྣམས་ཏེ།ལན་རྣལ་མ་མ་ཡིན་པ་ལ་ལན་ལྟར་སྣང་བ་ཡང་དག་མ་ཡིན་པའི་སྐྱོན་བརྗོད་པ་ནི་ལྟག་ཆོད་རྣམས་ཡིན་ནོ།།ལྟག་ཆོད་ཀྱི་མཐར་ཐུག་པ་ནི་རང་གི་ཕ་རོལ་ལ་བརྗོད་པའི་སྐྱོན་རང་ལ་ཇི་ལྟ་བ་བཞིན་དུ་མཚུངས་པར་འཇུག་པ་རྣམས་ཡིན་ལ།རྒྱས་པར་ནི་ལན་ལོག་པ་མཐའ་དག་ལྟག་ཆོད་ཡིན་ཏེ།ཚད་མ་ཀུན་ལས་བཏུས་པ་སོགས་ལས་ཤེས་པར་བྱའོ།།ཕ་རོལ་པོའི་འདོད་པ་སྐྱོན་མེད་ལ་སྐྱོན་དུ་བརྗོད་པ་ད་ལྟའི་རྩོད་པ་སྨྲ་བ་ངན་པ་ཁ་ཅིག་གིས་སྨྲ་བ་ལྟར་ན་ནི་ཚར་བཅད་པར་བྱ་བའི་གནས་མཐར་ཐུག་པར་བཤད་ལ།དེ་ནས་ལུགས་ངན་པ་མི་འདོར་ན་རྩོད་པ་བྱ་བའི་གནས་མ་ཡིན་པར་ཤེས་ནས་བཏང་སྙོམས་སུ་བྱ་བར་གསུངས་སོ།།སྔར་གོང་དུ་བཤད་པ་དེ་དག་གི་དོན་བསྡུས་ན་སྐྱེ་བོ་མཁས་པས་གདུལ་བྱ་འོས་སུ་གྱུར་པ་ཐར་པ་དང་ཐམས་ཅད་མཁྱེན་པའི་ལམ་དུ་བཀྲི་བར་བྱེད་པ་ལ་ནི་ཐོག་མར་རང་གིས་ལམ་གྱི་ངོ་བོ་དང་གྲངས་དང་གོ་རིམས་རྣམས་ཚད་མས་ལེགས་པར་ངེས་ནས།དེ་ནས་གདུལ་བྱའི་རྒྱུད་ཀྱི་མཐའ་གཅིག་ཏུ་འཛིན་པའི་ལོག་རྟོག་སུན་འབྱིན་གྱིས་ཉམས་སྨོད་པར་བྱེད་ལ།སྒྲུབ་ངག་ལ་བརྟེན་ནས་མཐའ་གཉིས་སུ་འཛིན་པའི་ཐེ་ཚོམ་སེལ་ཞིང་།ཕྱིན་ཅི་མ་ལོག་པའི་དོན་ལ་ངེས་པ་སྐྱེད་པར་བྱེད་པ་ཡིན་གྱི།གཞན་དུ་ན་དམུས་ལོང་གིས་མིག་དང་མི་ལྡན་པ་གཞན་ལམ་དུ་ཁྲིད་པར་བྱེད་པ་དང་འདྲ་བས་གདུལ་བྱ་གཞན་རྗེས་སུ་འཛིན་པར་འདོད་པའམ་རང་ཉིད་གཅིག་པུ་ཚུལ་བཞིན་དུ་སྒྲུབ་པ་ཉམས་སུ་ལེན་པར་འདོད་པ་རྣམས་ཀྱིས་ཀྱང་གཞུང་རྒྱས་པར་ཉན་པར་མ་ནུས་ནའང་།འདི་ཙམ་གྱིས་དོན་ཁོང་དུ་ཆུད་པར་བྱས་ནས་ཚད་མ་དང་ཚད་མ་ལྟར་སྣང་ཕྱེ་བའི་མན་ངག་གིས་ལོག་པའི་ལམ་ལ་གཞན་གྱིས་བཀྲི་མི་ནུས་པའི་ཐབས་ལ་འབད་པར་བྱའོ།།སྡེ་སྣོད་འཛིན་པར་རློམ་པ་རྣམས་ཀྱང་།གཞུང་འདི་དག་ནི་གདམས་ངག་གི་གནད་མི་སྟོན་པའི་ཕྱིའི་གོ་རྒྱ་གཅོད་པ་ཙམ་དུ་མཐོང་ནས་སྒྲུབ་པ་བྱེད་འདོད་སྐྱེས་པའི་ཚེ།འདོར་བར་སྣང་བས་བདག་ལེགས་སུ་འདོད་པ་རྣམས་ཀྱིས་གནས་འདི་ལ་གཟབ་པར་བྱའོ།།ཚད་མ་ཀུན་ལས་བཏུས་དང་དེའི་དགོངས་འགྲེལ་སྡེ་བདུན་པོ་གསུང་རབ་མཐའ་དག་གི་དགོངས་པ་འགྲེལ་བར་བྱེད་ཅིང་།ལྷག་པ་ཤེས་རབ་ཀྱི་བསླབ་པའི་དམིགས་པ་བརྗོད་བྱའི་གཙོ་བོར་སྟོན་པ་མངོན་པའི་བསྟན་བཅོས་ཡིན་པའི་དོན་ཁོང་དུ་མ་ཆུད་པར་ཚད་མ་མདོའི་མཇུག་ཏུ།ཕྱི་རོལ་པའི་རྟོག་གེ་ལ་བརྟེན་ནས་དེ་ཁོ་ན་ཉིད་ཁོང་དུ་ཆུད་མི་ནུས་པར་གསུངས་པ་ཡང་ལོག་པར་གོ་ནས་ནང་རིག་གི་བསྟན་བཅོས་ལས་ཕྱི་རོལ་ཏུ་གྱུར་པར་འདོད་པ་ནི་ལོག་པར་རྟོག་པ་ཆེན་པོ་ཡིན་པས་རྒྱང་རིང་དུ་དོར་བར་བྱའོ།།གཉིས་པ་ལེའུའི་མཚན་བསྟན་པ་ནི།ལེགས་པར་བཤད་པ་རིན་པོ་ཆེའི་གཏེར་ཞེས་བྱ་བ་གཞན་གྱི་དོན་གྱི་རྗེས་སུ་དཔག་པའི་ལེའུ་སྟེ་ལེའུ་གསུམ་པའི་བཤད་པའོ།།བཞི་པ་མཇུག་གི་དོན་ལ་གཉིས།མཛད་པ་པོ་གང་གིས་མཛད་པ་དང་།སྒྱུར་བྱེད་གང་གིས་བསྒྱུར་བའོ།།དང་པོ་ནི།བསྟན་བཅོས་རིགས་པའི་ཐིགས་པ་ཞེས་བྱ་ཡི་རབ་ཏུ་བྱེད་པ་བདག་ཉིད་ཆེན་པོ་ཆོས་ཀྱི་གྲགས་པས་མཛད་པ་རྫོགས་སོ།།།།གཉིས་པ་ནི།རྒྱ་གར་གྱི་མཁན་པོ་ཛི་ན་མི་ཏྲ་དང་།དཱ་ན་ཤཱི་ལ་དང་ཞུ་ཆེན་གྱི་ལོ་ཙྪ་བ་བནྡེ་ཡེ་ཤེས་སྡེ་ལ་སོགས་པས་རྒྱ་གར་གྱི་སྐད་ལས་བོད་ཀྱི་སྐད་དུ་བསྒྱུར་བའོ།།།།སྒྲུབ་དང་སུན་འབྱིན་འོད་སྟོང་སྤྲོས་པ་ཡིས།།ལོག་རྟོག་ཐེ་ཚོམ་མུན་པ་ཀུན་བཅོམ་སྟེ།།ལམ་དང་ལམ་མིན་འབྱེད་པའི་ཐབས་ཀྱི་མཆོག།གཞུང་འདིའི་ཚིག་དོན་ཙམ་ཞིག་གསལ་བར་བཤད།།ཕྱི་རོལ་དོན་བསྒྲུབ་རྣལ་འབྱོར་སྤྱོད་པའི་ལུགས།།ཚུལ་གཉིས་འབྱེད་ལ་ཚད་མར་གྱུར་པ་ཡི།།རྒྱལ་རྔ་བདུན་པ་དཔལ་ཆེན་ཆོས་མཆོག་གིས།།ཇི་ལྟར་བཀྲལ་བའི་བཞེད་པ་ཇི་བཞིན་བཤད།།སྡེ་བདུན་རིགས་པའི་དེ་ཉིད་མ་རྟོགས་པར།།རྩེ་གཅིག་དབེན་པར་སྒྲུབ་ལ་བརྩོན་བྱེད་ཅིང་།།རིམ་གཉིས་ཟབ་དོན་སྒོམ་པར་འདོད་པ་ཡང་།།གཟུགས་ལ་དམུས་ལོང་རྣམ་དབྱེ་བྱེད་དང་མཚུངས།།བདག་ཉིད་ཆེན་པོའི་རིགས་པ་ཤིན་ཏུ་ཕྲ།།བློ་གྲོས་ཉམ་ཆུང་སྦྱངས་པའི་སྟོབས་དམན་པས།།གལ་ཏེ་འདི་ལ་ནོངས་པའི་ཚོགས་མཆིས་ན།།བླ་མ་ལྷར་བཅས་རྣམས་ཀྱི་བཟོད་པར་མཛོད།།བདག་ཀྱང་དེང་ནས་ཚེ་རབས་ཐམས་ཅད་དུ།།ལམ་ངན་སྟོན་པའི་བཤེས་དང་མི་ཕྲད་ཅིང་།།ཐེག་མཆོག་དགེ་བའི་བཤེས་ཀྱིས་རྗེས་བཟུང་སྟེ།།ཡང་དག་རིགས་པའི་སྣང་བ་རྒྱས་བྱེད་ཤོག།དེ་ལྟའི་དགེ་བ་རབ་དཀར་ཅི་ཡོད་དེས།།སྡུག་བསྔལ་གཞན་དབང་གྱུར་པའི་མ་རྣམས་ཀུན།།འཆིང་བྱེད་སྲེད་པའི་ཞགས་པ་ཀུན་བཅད་དེ།།ཀུན་མཁྱེན་རྒྱལ་བའི་གྲོང་ཁྱེར་འཇུག་པར་ཤོག།རིགས་པའི་ཐིགས་པའི་འགྲེལ་པ་ལེགས་པར་བཤད་པ་རིན་པོ་ཆེའི་གཏེར་ཞེས་བྱ་བ་འདི་རྒྱལ་བའི་རིང་ལུགས་པ་ཆེན་པོ་རྗེ་བཙུན་དམ་པ་རེད་མདའ་པ་ཀུ་མ་ར་མ་ཏིའི་ཞལ་སྔ་ནས་དང་།རྒྱལ་བ་རྣམས་ཀྱི་དམ་པའི་ཆོས་འཛིན་པའི་སྨོན་ལམ་ལེགས་པར་གྲུབ་པ་རྗེ་རིན་པོ་ཆེ་ཐམས་ཅད་མཁྱེན་པ་བློ་བཟང་གྲགས་པའི་དཔལ་བཟང་པོའི་ཞལ་སྔ་ནས་དང་།མཁས་གྲུབ་གངས་ཅན་པ་ཀུན་དགའ་དཔལ་གྱི་ཞལ་སྔ་ནས་དང་ཡབ་སྲས་རྣམས་ཀྱིས་ལེགས་པར་བཤད་པའི་བཀའ་དྲིན་ལས།བཤེས་གཉེན་ཆེན་པོ་རིན་ཆེན་རྒྱ་མཚོའི་བློ་གྲོས་ལ་སོགས་པ་སྡོམ་བརྩོན་སྡེ་སྣོད་འཛིན་པ་དུ་མས་བསྐུལ་ནས་རིགས་པ་སྨྲ་བ་དར་མ་རིན་ཆེན་གྱིས་འབྲོག་རི་བོ་ཆེ་དགེ་ལྡན་རྣམ་པར་རྒྱལ་བའི་གླིང་དུ་སྦྱར་བའོ།།ཡི་གེ་པ་ནི་སྡོམ་བརྩོན་སྡེ་སྣོད་འཛིན་པ་རིན་ཆེན་ཆོས་རྒྱལ་ལོ།།འདིས་རྒྱལ་བའི་བསྟན་པ་རིན་པོ་ཆེ་སྒོ་ཐམས་ཅད་ནས་ཕྱོགས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག།།།སརྦ་མངྒ་ལཾ།།